Avainsanat

Tiivistelmä



Avainsanat

1 Kumoamiskanne - Parlamentin kanneoikeus - Tutkittavaksi ottamisen edellytykset - Oikeuksien puolustaminen - Osallistuminen lainsäädäntömenettelyyn - Parlamentin oikeuksien loukkaaminen, joka on aiheutunut neuvoston tekemästä valinnasta johdetun oikeuden säädöksen oikeudelliseksi perustaksi - Tutkittavaksi ottaminen

(ETY:n perustamissopimuksen 173 artikla)

2 Toimielinten säädökset, päätökset ja muut toimet - Oikeudellisen perustan valinta - Perusteet

3 Kansainväliset sopimukset - Yhteisön tekemät sopimukset - Sopimusten tekeminen - ETY:n ja Yhdysvaltojen välinen julkisia hankintoja koskeva sopimus - Sellaisia palveluja koskevat sopimukset, joissa ei ole kyse ainoastaan rajat ylittävistä toimituksista - Yhteisen kauppapolitikan ulkopuolelle jäävä sopimus - Sopimuksen tekeminen ja täytäntöönpano ainoastaan perustamissopimuksen 113 artiklan perusteella - Lainvastaisuus

(ETY:n perustamissopimuksen 113 artikla; neuvoston päätökset 93/323/ETY ja 93/324/ETY)

4 Kumoamiskanne - Kumoamistuomio - Vaikutukset - Yhteisöjen tuomioistuimen päätös rajoittaa vaikutuksia - Kansainvälisen sopimuksen hyväksymispäätös

(ETY:n perustamissopimuksen 174 artiklan 2 kohta)

Tiivistelmä

5 Parlamentti voi nostaa yhteisöjen tuomioistuimessa kumoamiskanteen neuvoston tai komission säädöstä, päätöstä tai toimenpidettä vastaan sillä edellytyksellä, että tämä kanne on nostettu ainoastaan parlamentin oikeuksien turvaamiseksi ja että se perustuu ainoastaan siihen, että näitä oikeuksia on loukattu. Näin ollen tutkittavaksi on otettava sellaiseen kanneperusteeseen perustuva kanne, jonka mukaan riidanalaisten päätösten ainoaksi oikeudelliseksi perustaksi on virheellisesti otettu artikla, jossa ei määrätä yhteistoimintamenettelystä parlamentin kanssa, sen asemesta että perustaksi olisi otettu artiklat, joissa tätä menettelyä edellytetään.

6 Yhteisön toimivaltajärjestelmässä säädöksen, päätöksen tai toimenpiteen oikeudellinen perusta on valittava sellaisten objektiivisten tekijöiden perusteella, joita tuomioistuin voi valvoa. Tällaisia seikkoja ovat muun muassa säädöksen tai päätöksen tavoitteet ja sisältö.

7 Päätöksellä 93/323/ETY hyväksyttiin Euroopan talousyhteisön ja Amerikan yhdysvaltojen välinen julkisia hankintoja koskeviin sopimuksiin liittyvä yhteisymmärryspöytäkirjana tehty sopimus; sopimuksessa määrätään julkisten hankintojen avaamisesta, joka ei enää koske ainoastaan tuotteiden ostamista ja niiden toimittamiseen liittyviä mahdollisia palveluja, kuten määrättiin julkisia hankintoja koskevassa monenvälisessä GATT-sopimuksessa, ja sopimusta sovelletaan erityisesti sopimuksiin, joiden pääasiallisena tarkoituksena on tarjota yhtä tai useampaa palvelua, kuten huolto- ja korjauspalveluja, liikenne-, atk-, mainonta- sekä kirjanpitopalveluja. Päätöksen 93/324/ETY tarkoituksena taas on ulottaa vesi- ja energiahuollon, liikenteen ja teletoiminnan alalla toimivien yksiköiden hankintamenettelystä annetun direktiivin 90/531/ETY säännösten soveltaminen koskemaan Amerikan yhdysvaltoja.

Näiden kahden päätöksen tavoite ylittää perustamissopimuksen 113 artiklan soveltamisalan sellaisten rajat ylittävien palvelujen tarjoamisen osalta, joka ei edellytä henkilöiden siirtymistä paikasta toiseen, koska palvelujen tarjoaminen koskee myös toisen sopimuspuolen alueella toimivan liikkeen tai luonnollisen henkilön toimituksia. Koska nämä päätökset kuitenkin tehtiin ainoastaan 113 artiklan nojalla, ne on kumottava.

8 Koska Euroopan talousyhteisön ja Amerikan yhdysvaltojen välisen julkisia hankintoja koskeviin sopimuksiin liittyvän sopimuksen tekemisestä yhteisymmärryspöytäkirjana tehdyn päätöksen 93/323/ETY ja direktiivin 90/531/ETY säännösten soveltamisen ulottamisesta koskemaan Amerikan Yhdysvaltoja tehdyn päätöksen 93/324/ETY yksioikoinen kumoaminen saattaisi vaarantaa niihin perustuvien oikeuksien käyttämistä ja koska kyseinen sopimus ei ole enää voimassa, olennaiset oikeusturvanäkökohdat, joita voidaan verrata tiettyjä asetuksia kumottaessa ilmeneviin näkökohtiin, oikeuttavat yhteisöjen tuomioistuimen käyttämään sille asetusten kumoamista koskevaa, ETY:n perustamissopimuksen 174 artiklan 2 kohdassa annettua toimivaltaa ja päättämään, että kumottujen päätösten vaikutukset on pidettävä edelleen voimassa.